
EPERÍZŰ ÉS ILLATÚ AROMÁK ÉS ÉLELMISZEREK GÁZKROMATOGRÁFIÁS VIZSGÁLATA

Kulcsszavak: eper, aroma, SPME, gázkromatográfia
Célkitűzés: Az eper mindenki számára ismert gyümölcs, nem véletlenül találkozhatunk az ízével és illatával különböző termékekben. Széles skálán mozog az eper felhasználása, nem meglepő módon bizonyos árucikkekben nem a gyümölcsöt használják fel, hanem valamilyen más módon előállított illat- vagy ízanyagot alkalmaznak a helyettesítésére. Az adalékanyagok között megkülönböztetünk természetes, természetessel megegyező és mesterséges aromákat. A modern világban egyre több ember próbál tudatos lenni és kerüli a mesterséges adalékanyagokat tartalmazó élelmiszereket, a természetest keresi. Az aromák kimutatásának legelterjedtebb módja az illékony komponensek vizsgálata. Kimutatásukhoz leggyakrabban gázkromatográfiát használnak. Célunk az eperízű élelmiszerekben és eperillatú termékekben előforduló aromák kimutatása és megkülönböztetésük eredetük szerint.
Adatok és módszerek: A mintáinkat különböző eprek és epres készítmények képezték. A mintavétel véletlenszerűen történt eperízű és -illatú élelmiszerek közül, azonban figyelembe vettük, hogy a termékek címkéjén milyen aromatípus van feltüntetve. Összehasonlítás céljából a címkén jelölt aroma fajtájának megfelelően mértünk természetes aromát tartalmazó, illetve eredetét tekintve pontosan nem ismert, a címke szerint csupán aromát tartalmazó termékeket. Méréseinkhez HS-SPME módszert és gázkromatográfiát használtunk.
Eredmények: Az eredmények összehasonlítása vektoranalízissel történt, melynél a hasonlóság értéke 0 és 1 között változott. Számításainkat a kromatogramok csúcsainak területei alapján a Microsoft 365 Office-hoz tartozó Excel 2402 verziószámú programmal végeztük el. Minden kromatogramból 23 csúcsot választottunk ki. Ezek retenciós idői rendre azonosak voltak az összes kromatogramon, ugyanazokat a vegyületeket jelölték. Az illatanyagok arányait a különböző mintákban párokba rendezve hasonlítottuk össze.
Következtetések: A fagyasztás, a hőkezelés és az eper érettségi állapota mind befolyásolja az illékony szerves vegyületek arányait. A túl alacsony, illetve túl magas hőmérséklet egyaránt az eper illatanyagának minőségbéli romlásához vezet. Gázkromatográfiás módszerrel nehéz különbséget tenni az aromák eredetét illetően, azonban a friss eperhez viszonyítva eltérések mutatkoztak.



